Hver spiller får 4 kort på hånden, og der bliver lagt 4 kort på bordet med billedsiden opad. Traditionelt uddeles to kort af gangen; to til hver spiller og to til bordet. Dette gentages, hvorefter de resterende kort lægges til siden.  Bygning At bygge er en måde at forsøge at sikre kort på bordet til næste gang, det er ens tur. Den første måde at bygge på er at lægge et kort oven på et andet kort. Dette må man gøre, hvis summen af de to kort til sammen er lig værdien af et andet kort, spilleren har på sin hånd. For eksempel må en spiller lægge en 2 oven på en 7 på bordet og melde, at han/hun "bygger ni", hvis altså spilleren har en nier på hånden. Disse to kort kan nu ikke splittes og bliver behandlet som en enkelt nier og kan tages af spilleren i næste runde, hvis altså ingen modspiller tager dem først. Hvis det på denne måde er muligt at bygge flere 9'ere, er dette også tilladt, og så skal man lægge dem i samme bunke. Dette kaldes at bygge dobbelt. Det er også muligt at bygge trippelt, eller mere, så længe der er kort nok til at lave stik til det, og spilleren, der bygger, har mulighed for at tage stikket i næste runde. Hvis man bygger på denne måde, kan den byggede værdi tages af alle andre spillere, såfremt de har et kort, der matcher værdien. En modspiller kan også tage de opbyggede kort ved at øge værdien. For eksempel kan en bygget 9 bygges videre til 10 med et es, hvis spilleren, der bygger videre, har en tier på hånden. Den originale spiller, der byggede, må også selv bygge videre, såfremt han har de passende kort på hånden. Den anden måde at bygge på er, at en spiller lægger et af sine kort oven på et kort på bordet, hvis værdien er den samme, og melder, at disse kort er bygget sammen. En spiller kan altså lægge en 7 oven på en 7 og melde "mere syv", hvis han selv har en syver mere på hånden. Værdien af disse byggede kort kan ikke ændres og kan derfor kun tages af modspiller, såfremt de også har en syver. Hvis man bygger noget, SKAL man tage et stik ind den efterfølgende tur, dog behøver det ikke være det, man lige har bygget. Dog SKAL en bygning tages ind, inden man har tømt sin hånd for kort. Man må ikke selv lave flere bygninger, før den forrige er samlet op fra bordet. Hvis der ligger en 4 på bordet, og man lægger en 4 mere på og glemmer at fortælle, om det er 8 eller mere 4, er det modstanderens pligt at spørge, hvad det er, man bygger.  Afslutning Der spilles traditionelt det antal runder, der skal til, før en spiller har fået 21 point, hvormed han/hun vinder spillet.